CELEX: 32021D1011
Language: fi
Date: 2021-06-21 00:00:00
Title: Neuvoston päätös (YUTP) 2021/1011, annettu 21 päivänä kesäkuuta 2021, Euroopan unionin erityisedustajan nimittämisestä Saheliin

22.6.2021   
               
               
                  FI
               
               
                  Euroopan unionin virallinen lehti
               
               
                  L 222/21
               
            
         NEUVOSTON PÄÄTÖS (YUTP) 2021/1011,
         annettu 21 päivänä kesäkuuta 2021,
         Euroopan unionin erityisedustajan nimittämisestä Saheliin
         EUROOPAN UNIONIN NEUVOSTO, joka
         ottaa huomioon Euroopan unionista tehdyn sopimuksen ja erityisesti sen 33 artiklan ja 31 artiklan 2 kohdan,
         ottaa huomioon unionin ulkoasioiden ja turvallisuuspolitiikan korkean edustajan ehdotuksen,
         sekä katsoo seuraavaa:
         
                     (1)
                  
                  
                     Neuvosto hyväksyi 7 päivänä joulukuuta 2015 päätöksen (YUTP) 2015/2274 (1), jolla Ángel LOSADA FERNÁNDEZ nimitettiin Euroopan unionin erityisedustajaksi, jäljempänä ’erityisedustaja’, Saheliin.
                  
               
                     (2)
                  
                  
                     Neuvosto hyväksyi 25 päivänä kesäkuuta 2018 päätöksen (YUTP) 2018/906 (2), jolla jatkettiin LOSADA FERNÁNDEZin toimeksiantoa Saheliin nimitettynä erityisedustajana. Kyseistä päätöstä muutettiin viimeksi neuvoston päätöksellä (YUTP) 2021/283 (3). Erityisedustajan toimeksiannon on määrä päättyä 30 päivänä kesäkuuta 2021.
                  
               
                     (3)
                  
                  
                     Saheliin olisi nimitettävä uusi erityisedustaja 14 kuukauden ajaksi.
                  
               
                     (4)
                  
                  
                     Erityisedustaja toteuttaa toimeksiantonsa tilanteessa, joka voi huonontua ja joka saattaa vaarantaa perussopimuksen 21 artiklassa määrättyjen unionin ulkoisen toiminnan tavoitteiden saavuttamisen,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Euroopan unionin erityisedustaja
            
               1.   Nimitetään Emanuela DEL RE Euroopan unionin erityisedustajaksi, jäljempänä ’erityisedustaja’, Saheliin 1 päivänä heinäkuuta 2021 alkavaksi ja 31 päivänä elokuuta 2022 päättyväksi kaudeksi. Neuvosto voi poliittisten ja turvallisuusasioiden komitean (PTK) arvion perusteella ja unionin ulkoasioiden ja turvallisuuspolitiikan korkean edustajan, jäljempänä ’korkea edustaja’, ehdotuksesta päättää, että erityisedustajan toimeksiantoa jatketaan tai että se päättyy aikaisemmin.
            
            
               2.   Erityisedustajan toimeksiannon osalta Sahel määritellään niin, että se kattaa alueen, joka on 16 päivänä huhtikuuta 2021 annetuilla neuvoston päätelmillä hyväksytyn Sahelin aluetta koskevan Euroopan unionin yhdennetyn strategian, jäljempänä ’strategia’, pääasiallinen maantieteellinen kohde, eli Burkina Fason, Malin, Mauritanian, Nigerin ja Tšadin. Erityisedustaja pitää tarvittaessa yllä suhteita myös Tšad-järven alueen maihin ja muihin maihin sekä alueellisiin tai kansainvälisiin yhteisöihin Sahelin ulkopuolella, myös Maghrebin alueella, Länsi-Afrikassa ja Guineanlahdella.
            
         
         
            2 artikla
            Poliittiset tavoitteet
            
               1.   Strategian poliittisten tavoitteiden perusteella erityisedustajan toimeksiantona on myötävaikuttaa aktiivisesti alueellisiin ja kansainvälisiin pyrkimyksiin saavuttaa pysyvä rauha, turvallisuus, vakaus ja kestävä kehitys alueella ja asettaa ne etusijalle. Erityisedustaja pyrkii myös lisäämään Sahelia koskevan unionin monitahoisen sitoumuksen laatua, vaikutusta ja näkyvyyttä.
            
            
               2.   Erityisedustaja myötävaikuttaa unionin toimien kehittämiseen ja toteuttamiseen yhdennetysti alueella, mukaan lukien politiikan, turvallisuuden ja kehityksen osa-alueilla, sekä kaikkien unionin toimiin liittyvien merkityksellisten välineiden ja sidosryhmien koordinoimiseen. Erityisedustaja myötävaikuttaa unionin sitoumuksen ja koordinointitoimien syventämiseen kansallisten, alueellisten ja kansainvälisten mekanismien, erityisesti Sahelin turvallisuutta ja vakautta koskevan kumppanuuden (P3S-aloite), Sahelin yhteenliittymän ja Sahelin koalition kanssa, jotka muodostavat puitteet poliittiselle ja strategiselle toiminnalle Sahelin alueella.
            
            
               3.   Erityisedustajan toimet toteutetaan tiiviissä yhteistyössä Euroopan ulkosuhdehallinnon, unionin edustustojen, komission, jäsenvaltioiden ja muiden asiaankuuluvien sidosryhmien kanssa ja niiden kanssa koordinoiden. Erityistä huomiota kiinnitetään G5 Sahel -ryhmän kanssa solmitun kumppanuuden vahvistamiseen ja syventämiseen sekä osallistumiseen kansainvälisiin keskusteluihin G5 Sahel -ryhmän yhteisten turvallisuusjoukkojen kestävästä ja ennakoitavissa olevasta rahoituksesta.
            
         
         
            3 artikla
            Toimeksianto
            
               1.   Poliittisten tavoitteiden saavuttamiseksi Sahelissa erityisedustajan toimeksiantona on
               
                           a)
                        
                        
                           osallistua aktiivisesti strategian toteuttamiseen sekä koordinoida ja kehittää edelleen alueella tapahtuvia kriisejä koskevaa unionin yhdennettyä lähestymistapaa unionin toimien yleisen johdonmukaisuuden ja tehokkuuden parantamiseksi Sahelissa;
                        
                     
                           b)
                        
                        
                           pitää yllä, myös sukkuladiplomatian avulla, suhteita alueen kaikkiin asiaankuuluviin sidosryhmiin, hallituksiin, alueellisiin järjestöihin, erityisesti G5 Sahel -ryhmään ja sen yhteisiin joukkoihin, Alger’n prosessin tuloksena saavutetun Malin rauhan- ja sovintosopimuksen, jäljempänä ’Malin rauhansopimus’, allekirjoittajiin, kansainvälisiin järjestöihin, kansalaisyhteiskuntaan ja maastaan pois muuttaneisiin, sekä Maghreb-maihin, Guineanlahden maihin ja Tšad-järven alueen maihin, jotta edistetään unionin tavoitteita ja parempaa ymmärrystä unionin roolista Sahelissa. G5 Sahel -ryhmän kanssa kiinnitetään huomiota muun muassa ihmisoikeuksien kunnioittamisen edistämiseen ja sen yhteisten joukkojen ei-sotilaallisiin osiin, kuten poliisiosaan;
                        
                     
                           c)
                        
                        
                           edustaa unionia sekä edistää unionin etua ja näkyvyyttä asiaa käsittelevillä alueellisilla ja kansainvälisillä foorumeilla ja osallistumalla Malin rauhansopimuksen seurantakomiteaan (Comité de Suivi) ja muihin alueen vakauden kannalta merkityksellisiin kansallisiin prosesseihin;
                        
                     
                           d)
                        
                        
                           edistää kaikilta osin koordinoitua ja kattavaa unionin toimintaa alueella nojautuen kaikkiin asiaan liittyviin välineisiin, mukaan lukien Euroopan rauhanrahasto, kehitysapuun, jäsenvaltioiden toimiin ja tukeen, jonka unioni antaa kriisinhallinnalle ja konfliktien ehkäisylle Malin asevoimien kouluttamiseen osallistumista koskevan Euroopan unionin sotilasoperaation (EUTM Mali), Malissa toteutettavan Euroopan unionin YTPP-operaation (EUCAP Sahel Mali) ja Nigerissä toteutettavan Euroopan unionin YTPP-operaation (EUCAP Sahel Niger) kautta sekä Sahelin koalition, erityisesti P3S-aloitteen ja Sahelin yhteenliittymän sekä niiden sihteeristöjen, puitteissa toteutettuihin vakauttamispyrkimyksiin;
                        
                     
                           e)
                        
                        
                           ylläpitää tiivistä yhteistyötä Yhdistyneiden Kansakuntien (YK), erityisesti pääsihteerin Länsi-Afrikan ja Sahelin erityisedustajan, Sahelin kehitysyhteistyön erityiskoordinaattorin ja pääsihteerin erityisedustajan ja Malissa toimivan YK:n vakautusoperaation (MINUSMA) päällikön, sekä Afrikan unionin, erityisesti Afrikan unionin Malin ja Sahelin korkean edustajan, G5 Sahel -ryhmän, erityisesti G5 -ryhmän puheenjohtajan ja pääsihteerin, Sahelin koalition korkean edustajan, Länsi-Afrikan talousyhteisön, Tšad-järven alueen komission, Liptako Gourman alueen hallinnon ja muiden johtavien kansallisten, alueellisten ja kansainvälisten sidosryhmien kanssa, mukaan lukien muut Sahelin alueen erityislähettiläät, sekä erityisesti Maghrebin, Afrikan sarven, Guineanlahden ja Lähi-idän alueen asiaankuuluvien viranomaisten kanssa;
                        
                     
                           f)
                        
                        
                           seurata tiiviisti ja analysoida alueen epävakauden perimmäisten syiden ja pitkän aikavälin suuntausten vaikutuksia, jotka liittyvät muun muassa ilmastonmuutokseen, biodiversiteetin köyhtymiseen, laiduntalouteen sekä luonnonvarojen, erityisesti maan ja veden, saatavuuteen, ja raportoida niistä; myös edistää luonnonvarojen kestävää hoitoa ja niihin liittyvää yhteistyötä, mikä vahvistaa vakautta, ja tukea pyrkimyksiä rajoittaa epävakauden leviämistä kiinnittämällä erityistä huomiota alueisiin, joiden turvallisuustilanne on haurain, erityisesti Liptako Gourman ja Tšad-järven alueisiin;
                        
                     
                           g)
                        
                        
                           seurata tiiviisti muita alueen kohtaamien haasteiden, myös pandemioiden, terrorismin, radikalisoitumisen, järjestäytyneen rikollisuuden, kyberuhkien, aseiden salakuljetuksen, ihmiskaupan ja salakuljetuksen, huumekaupan, merenkulun turvattomuuden, pakolais- ja muuttovirtojen ja niihin liittyvien laittomien rahavirtojen, alueellisia ja rajat ylittäviä ulottuvuuksia;
                        
                     
                           h)
                        
                        
                           seurata tiiviisti alueen läpi kulkevien laajojen pakolais- ja muuttovirtojen, mukaan lukien kotimaassaan siirtymään joutuneiden henkilöiden, humanitaarisia ja poliittisia sekä turvallisuuteen ja kehitykseen liittyviä seurauksia. Käydä pyynnöstä muuttoliikettä koskevaa vuoropuhelua asiaankuuluvien sidosryhmien kanssa ja myötävaikuttaa yleisemmin muuttoliikettä ja pakolaisia koskevaan unionin politiikkaan kyseisen alueen osalta unionin poliittisten prioriteettien mukaisesti, jotta voidaan edelleen edistää hedelmällistä yhteistyötä muuttoliikkeen alalla viime vuosina luotujen rakentavien kumppanuuksien pohjalta;
                        
                     
                           i)
                        
                        
                           edistää tiiviissä yhteistyössä EU:n terrorisminvastaisen koordinaattorin kanssa EU:n terrorismin vastaisen strategian sekä asiaa koskevien terrorismin ja väkivaltaisten ääriliikkeiden ehkäisemiseen ja torjuntaan liittyvien neuvoston päätelmien täytäntöönpanoa edelleen Ylläpitää säännöllisiä korkean tason poliittisia kontakteja niihin alueen maihin, joihin terrorismi ja kansainvälinen järjestäytynyt rikollisuus vaikuttavat, ja varmistaa unionin keskeinen rooli terrorismin ja kansainvälisen rikollisuuden ja niiden perimmäisten syiden vastaisissa toimissa. Tähän sisältyvät unionin toimet, joilla tehostetaan sen turvallisuusalan alueellisten valmiuksien kehittämiselle antamaa tukea yhteisen turvallisuus- ja puolustuspolitiikan (YTPP) operaatioiden alueellistamisen ja sen aktiivisen tuen kautta, jota annetaan alueelliselle valmiuksien kehittämiselle, erityisesti G5 Sahel -ryhmän yhteisten joukkojen valmiuksien kehittämiselle, niiden koordinoinnille kansainvälisten toimijoiden, kuten MINUSMAn, kanssa ja niiden suhteelle paikalliseen väestöön YK:n turvallisuusneuvoston päätöslauselmien 2359 (2017) ja 2391 (2017) mukaisesti;
                        
                     
                           j)
                        
                        
                           seurata tiiviisti alueen humanitaaristen kriisien poliittisia sekä turvallisuuteen ja kehitykseen liittyviä seurauksia;
                        
                     
                           k)
                        
                        
                           osallistua yhteistyössä ihmisoikeuksista vastaavan erityisedustajan kanssa unionin ihmisoikeuspolitiikan toteuttamiseen alueella noudattaen ihmisoikeuksia ja demokratiaa koskevaa unionin toimintasuunnitelmaa, ihmisoikeuksia koskevia unionin suuntaviivoja, erityisesti unionin suuntaviivoja lapsista aseellisissa selkkauksissa sekä naisiin kohdistuvan väkivallan ja kaikkien naisiin kohdistuvien syrjintämuotojen torjunnasta, sekä naisia, rauhaa ja turvallisuutta koskevan unionin toimintasuunnitelman 2019–2024 mukaista naisia, rauhaa ja turvallisuutta koskevaa unionin politiikkaa, edistää osallistavuutta ja sukupuolten välistä tasa-arvoa valtiorakenteita kehitettäessä YK:n turvallisuusneuvoston päätöslauselman 1325 (2000) sekä myöhempien naisia, rauhaa ja turvallisuutta koskevien päätöslauselmien mukaisesti, päätöslauselma 2242 (2015) mukaan lukien, ja tukea nuorisoa, rauhaa ja turvallisuutta koskevan YK:n turvallisuusneuvoston päätöslauselman 2250 (2015) täytäntöönpanoa;
                        
                     
                           l)
                        
                        
                           kiinnittää edelleen erityistä huomiota oikeusalaan kokonaisuudessaan ja vastuuvelvollisuusmekanismeihin, joilla voidaan torjua rankaisemattomuutta ja palauttaa kansalaisten luottamus oikeusjärjestelmään. Erityisedustajan osallistumiseen kuuluu kehityksen säännöllinen seuraaminen ja siitä raportointi sekä suositusten laatiminen tältä osin, samoin kuin säännöllisten yhteyksien ylläpito alueen asiaankuuluviin viranomaisiin, Kansainvälisen rikostuomioistuimen syyttäjän toimistoon ja YK:n ihmisoikeusvaltuutetun toimistoon sekä yhteistyö alueen ihmisoikeuksien puolustajien ja tarkkailijoiden kanssa;
                        
                     
                           m)
                        
                        
                           alueella tapahtuvan säännöllisen yhteydenpidon kautta, myös paikallisten toimijoiden kanssa, lisätä unionin tietämystä paikallistason odotuksista ja paikallisista olosuhteista. Helpottaa pohdintaa ja edistää unionin varhaista reagointia ja strategista ja pitkän aikavälin visiota Sahelin alueella perusteellisen ja jatkuvan tilanneanalyysin pohjalta;
                        
                     
                           n)
                        
                        
                           seurata asiaankuuluvien YK:n turvallisuusneuvoston päätöslauselmien, erityisesti päätöslauselmien 2056 (2012), 2071 (2012), 2085 (2012), 2100 (2013), 2227 (2015), 2295 (2016), 2364 (2017), 2374 (2017), 2359 (2017), 2391 (2017), 2423 (2018), 2432 (2018), 2480 (2019), 2484 (2019), 2531 (2020) ja 2541 (2020) noudattamista ja raportoida siitä.
                        
                     
            
               2.   Toimeksiantonsa toteuttamiseksi erityisedustaja muun muassa
               
                           a)
                        
                        
                           antaa tarvittaessa neuvoja ja raportoi unionin kantojen muotoilusta alueellisilla ja kansainvälisillä foorumeilla voidakseen ennakoivasti edistää kumppanuuteen ja keskinäiseen vastuuseen perustuvia toimia ja lujittaa unionin Sahelia koskevaa yhdennettyä lähestymistapaa;
                        
                     
                           b)
                        
                        
                           osallistuu yleiskuvan ylläpitämiseen kaikista unionin toiminnoista ja toimii läheisessä yhteistyössä asiaankuuluvien unionin edustustojen ja jäsenvaltioiden kanssa.
                        
                     
         
         
            4 artikla
            Toimeksiannon toteuttaminen
            
               1.   Erityisedustaja vastaa toimeksiannon toteuttamisesta korkean edustajan alaisuudessa.
            
            
               2.   PTK ylläpitää erityisiä suhteita erityisedustajaan ja toimii erityisedustajan ensisijaisena yhteyspisteenä neuvostoon. PTK huolehtii erityisedustajan strategisesta ja poliittisesta ohjauksesta hänen toimeksiantonsa puitteissa, sanotun kuitenkaan rajoittamatta korkean edustajan toimivaltaa.
            
            
               3.   Erityisedustaja tekee yhteistyötä ja sovittaa toimensa tiiviisti yhteen Euroopan ulkosuhdehallinnon ja sen asianomaisten yksiköiden kanssa.
            
         
         
            5 artikla
            Rahoitus
            
               1.   Erityisedustajan toimeksiantoon liittyviin menoihin tarkoitettu rahoitusohje on 1 päivänä heinäkuuta 2021 alkavana ja 31 päivänä elokuuta 2022 päättyvänä kautena 1 588 000 euroa.
            
            
               2.   Menoja hallinnoidaan unionin yleiseen talousarvioon sovellettavien menettelyjen ja sääntöjen mukaisesti.
            
            
               3.   Erityisedustajan ja komission välillä tehdään sopimus menojen hallinnoinnista. Erityisedustaja on tilivelvollinen komissiolle kaikista menoista.
            
         
         
            6 artikla
            Avustajaryhmän perustaminen ja kokoonpano
            
               1.   Erityisedustaja vastaa toimeksiantonsa ja siihen varattujen käytettävissä olevien taloudellisten resurssien asettamissa rajoissa avustajaryhmän perustamisesta. Avustajaryhmällä on oltava asiantuntemusta toimeksiantoon kuuluvista poliittisista erityiskysymyksistä. Erityisedustajan on viipymättä ilmoitettava neuvostolle ja komissiolle avustajaryhmän kulloinenkin kokoonpano.
            
            
               2.   Jäsenvaltiot, unionin toimielimet ja Euroopan ulkosuhdehallinto voivat esittää, että niiden henkilöstöä lähetetään tilapäisesti työskentelemään erityisedustajan kanssa. Tällaisen lähetetyn henkilöstön palkat maksaa jäsenvaltio, asianomainen unionin toimielin tai Euroopan ulkosuhdehallinto. Myös jäsenvaltioiden unionin toimielimiin tai Euroopan ulkosuhdehallintoon lähettämät asiantuntijat voidaan asettaa työskentelemään erityisedustajan kanssa. Sopimuspohjaisen kansainvälisen henkilöstön on oltava jäsenvaltioiden kansalaisia.
            
            
               3.   Kaikki lähetetyt työntekijät pysyvät hallinnollisesti lähettävän jäsenvaltion, unionin toimielimen tai Euroopan ulkosuhdehallinnon alaisina, ja he suorittavat tehtävänsä ja toimivat erityisedustajan toimeksiannon toteuttamista edistävällä tavalla.
            
            
               4.   Erityisedustajan henkilöstö sijoitetaan asiaankuuluvien Euroopan ulkosuhdehallinnon yksiköiden tai unionin edustustojen tiloihin, jotta varmistetaan yhtenäisyys ja johdonmukaisuus niiden vastaavien toimintojen kanssa.
            
         
         
            7 artikla
            Erityisedustajan ja hänen henkilöstönsä erioikeudet ja vapaudet
            Erityisedustajan ja hänen henkilöstönsä tehtävän loppuun saattamisen ja sujuvan suorittamisen edellyttämistä erioikeuksista, vapauksista ja muista takuista sovitaan tilanteen mukaan yhdessä vastaanottajamaiden kanssa. Jäsenvaltiot ja Euroopan ulkosuhdehallinto antavat tätä varten kaiken tarvittavan tuen.
         
         
            8 artikla
            EU:n turvallisuusluokiteltujen tietojen turvaaminen
            Erityisedustajan ja hänen avustajaryhmänsä jäsenten on noudatettava neuvoston päätöksessä 2013/488/EU (4) vahvistettuja turvallisuutta koskevia periaatteita ja vähimmäisvaatimuksia.
         
         
            9 artikla
            Tiedonsaanti ja logistiikkatuki
            
               1.   Jäsenvaltiot, komissio, Euroopan ulkosuhdehallinto ja neuvoston pääsihteeristö varmistavat, että erityisedustaja saa käyttöönsä kaikki olennaiset tiedot.
            
            
               2.   Unionin edustustot alueella ja/tai jäsenvaltiot antavat tarvittaessa logistiikkatukea alueella.
            
         
         
            10 artikla
            Turvallisuus
            Erityisedustaja toteuttaa perussopimuksen V osaston nojalla unionin ulkopuolisiin operaatioihin lähetetyn henkilöstön turvallisuutta koskevan unionin politiikan mukaisesti kaikki kohtuudella toteutettavissa olevat toimenpiteet toimeksiantonsa ja vastuualueen turvallisuustilanteen mukaisesti suoraan hänen alaisuudessaan olevan koko henkilöstön turvallisuuden edistämiseksi, erityisesti
            
                        a)
                     
                     
                        laatimalla Euroopan ulkosuhdehallinnon ohjeisiin perustuvan erityisen turvallisuussuunnitelman, joka käsittää henkilöstön turvalliseen siirtymiseen vastuualueelle ja sen sisällä ja turvallisuutta vaarantavien tilanteiden hallintaan sovellettavat erityiset fyysiset, organisatoriset ja menettelyä koskevat turvallisuustoimenpiteet, mukaan lukien valmiussuunnitelma ja evakuointisuunnitelma;
                     
                  
                        b)
                     
                     
                        varmistamalla, että unionin ulkopuolelle lähetetyllä koko henkilöstöllä on vastuualueen olosuhteiden edellyttämä korkean riskin kattava vakuutusturva;
                     
                  
                        c)
                     
                     
                        varmistamalla, että kaikille unionin ulkopuolelle lähetettäville erityisedustajan avustajaryhmän jäsenille, myös paikalta palvelukseen otetulle henkilöstölle, annetaan joko ennen vastuualueelle saapumista tai heti saapumisen yhteydessä Euroopan ulkosuhdehallinnon kyseiselle alueelle antamaan riskiluokitukseen perustuva asianmukainen turvallisuuskoulutus;
                     
                  
                        d)
                     
                     
                        varmistamalla, että kaikki säännöllisten turvallisuusarviointien pohjalta annetut suositukset pannaan täytäntöön, ja antamalla toimeksiannossa saavutettua edistymistä koskevien säännöllisten kertomusten ja toimeksiannon toteuttamista koskevan lopullisen kattavan selvityksen yhteydessä korkealle edustajalle, neuvostolle ja komissiolle kirjallisia raportteja suositusten täytäntöönpanosta ja muista turvallisuuskysymyksistä.
                     
                  
         
            11 artikla
            Raportointi
            Erityisedustaja raportoi säännöllisin väliajoin korkealle edustajalle sekä PTK:lle suullisesti ja kirjallisesti. Erityisedustaja raportoi tarvittaessa myös neuvoston työryhmille. Säännöllisesti toimitettavat raportit jaetaan COREU-verkoston kautta. Erityisedustaja voi antaa kertomuksia ulkoasiainneuvostolle. Erityisedustaja voi perussopimuksen 36 artiklan mukaisesti osallistua tietojen antamiseen Euroopan parlamentille.
         
         
            12 artikla
            Koordinointi
            
               1.   Strategian puitteissa erityisedustaja edistää unionin toimien yhtenäisyyttä, johdonmukaisuutta ja tehokkuutta sekä auttaa varmistamaan, että kaikkia unionin välineitä ja jäsenvaltioiden toimia käytetään johdonmukaisella tavalla unionin poliittisten tavoitteiden saavuttamiseksi. Jäsenvaltioiden kanssa pyritään yhteistyöhön tarvittaessa. Erityisedustajan toimet koordinoidaan unionin edustustojen ja komission toimien kanssa sekä alueella toimivien muiden erityisedustajien toimien kanssa. Erityisedustaja tiedottaa säännöllisesti toiminnastaan alueella oleville unionin ja jäsenvaltioiden edustustoille.
            
            
               2.   Paikan päällä pidetään yllä läheisiä suhteita asiaankuuluviin jäsenvaltioiden edustustojen päälliköihin, unionin edustustojen päälliköihin ja yhteisen ulko- ja turvallisuuspolitiikan operaatioiden johtajiin. Näiden on kaikin tavoin pyrittävä avustamaan erityisedustajaa toimeksiannon toteuttamisessa. Erityisedustaja antaa EUCAP Sahel Nigerin ja EUCAP Sahel Malin operaatioiden johtajille sekä EUTM Malin operaation komentajalle paikallista poliittista ohjausta tiiviissä yhteistyössä asiaankuuluvien unionin edustustojen kanssa. Erityisedustaja, EUTM Malin operaation komentaja ja siviilioperaatiokomentaja kuulevat toisiaan tarvittaessa. Erityisedustaja myös pitää paikan päällä yhteyttä muihin kansainvälisiin ja alueellisiin toimijoihin.
            
         
         
            13 artikla
            Avustaminen vaatimusten osalta
            Erityisedustaja ja hänen henkilöstönsä avustavat sellaisten tietojen hankkimisessa, joita käytetään vastattaessa aiempien Saheliin nimitettyjen erityisedustajien toimeksiannoista mahdollisesti aiheutuviin vaatimuksiin ja velvoitteisiin, ja antavat tätä varten hallinnollista apua ja oikeuden tutustua asiaankuuluviin asiakirjoihin.
         
         
            14 artikla
            Uudelleentarkastelu
            Tämän päätöksen täytäntöönpanoa ja sen johdonmukaisuutta unionin alueella toteuttamien muiden toimien kanssa tarkastellaan säännöllisesti uudelleen. Erityisedustaja esittää korkealle edustajalle, neuvostolle ja komissiolle toimeksiannossa saavutettua edistymistä koskevia säännöllisiä kertomuksia sekä viimeistään 31 päivänä toukokuuta 2022 lopullisen kattavan selvityksen toimeksiannon toteuttamisesta.
         
         
            15 artikla
            Voimaantulo
            Tämä päätös tulee voimaan päivänä, jona se hyväksytään.
         
         
            Tehty Luxemburgissa 21 päivänä kesäkuuta 2021.
            
               
                  Neuvoston puolesta
               
               
                  Puheenjohtaja
               
               J. BORRELL FONTELLES
            
         
         
            (1)  Neuvoston päätös (YUTP) 2015/2274, annettu 7 päivänä joulukuuta 2015, Euroopan unionin erityisedustajan nimittämisestä Saheliin (EUVL L 322, 8.12.2015, s. 44).
         
            (2)  Neuvoston päätös (YUTP) 2018/906, annettu 25 päivänä kesäkuuta 2018, Saheliin nimitetyn Euroopan unionin erityisedustajan toimeksiannon jatkamisesta (EUVL L 161, 26.6.2018, s. 22).
         
            (3)  Neuvoston päätös (YUTP) 2021/283, annettu 22 päivänä helmikuuta 2021, Saheliin nimitetyn Euroopan unionin erityisedustajan toimeksiannon jatkamisesta annetun päätöksen (YUTP) 2018/906 muuttamisesta (EUVL L 62, 23.2.2021, s. 47).
         
            (4)  Neuvoston päätös 2013/488/EU, annettu 23 päivänä syyskuuta 2013, EU:n turvallisuusluokiteltujen tietojen suojaamista koskevista turvallisuussäännöistä (EUVL L 274, 15.10.2013, s. 1).